Toʻrsimon model
Toʻrsimon model – baʼzi bozor turlarida narxlarning doimiy oʻzgarishlari sabablarini tushuntirib beruvchi mikroiqtisodiy model. Model shartiga koʻra, bozordagi taklif miqdori tovar narxidan avval shakllanishi kerak. Ishlab chiqaruvchilarning kutilmalariga koʻra, tovarning kelgusidagi narxi oʻzgarmaydi. Shu sababli, bozorda baʼzida taqchillik, baʼzida tovar ortiqchaligi kuzatiladi. Model bozordagi talab va taklif egri chiziqlarining yotiqlik darajasiga koʻra uzoqlashuvchi, yaqinlashuvchi va doimiy modellarga boʻlinadi. Bozorda talab va taklifning sikllik oʻzgarishlarini dastlab fermer S. Benner payqagan. 1927-yilda A. Hanau goʻsht bozoridagi sikllarning iqtisodiy-matematik modelini tuzgan, lekin, bu holat sodir boʻlishining sabablarini keltirmagan. 1930-yilda bir qancha olimlar bir-biridan mustaqil tarzda, modelning nazariy asoslarini yaratishgan. Nicholas Kaldorning 1934-yilgi izlanishlaridan kelib chiqqan holda model „toʻrsimon“ nomini olgan. Ushbu iqtisodiy model vujudga kelishi uchun bir qancha shartlar talab etiladi. Toʻrsimon model turli tarmoqlarda, xususan, qishloq xoʻjaligida, mol, uy va mehnat bozorida kuzatilgan. Real maʼlumotlarga asoslangan sikllar uzunligi va shakli boʻyicha nazariyada aks ettirilgan grafikdan farq qiladi. Model ishlab chiqaruvchilarning ratsional fikrlashi va bozorga taʼsir qiluvchi tashqi omillarni hisobga olmaganligi tufayli, bozordagi barcha holatlarni ifodalab bera olmaydi.